text: Regentparret klar til ”sommerlejr” i Gråsten
  06 juli 2017 kl. 16.22
  En uge før spejderne strømmer til Sønderjylland, ankommer regentparret til deres sommerophold på Gråsten slot næste lørdag.
  Kongeskibet lægger i år til i Aabenraa, hvor statsforvaltningens direktør, Helle Haxgart, tager imod lørdag den 15. juli kl. 10.
  Turen går derefter videre til torvet i Gråsten, hvor borgmester Erik Lauritsen og Sønderborg Byråd tager imod.
  I Gråsten vil syv-årige Amalie Elisabeth Lindquist overrække den obligatoriske buket til dronningen. Amalie er med i GråstenSpejderne, og hun tropper op i sin uniform. På den måde kan hun gøre reklame for Spejdernes Lejr 2017, som foregår i uge 30 med tæt på 40.000 deltagere.
  Krone-bilen ankommer kl. 10.40. Regentparret hilser på byrådet – og traditionen tro hilser regentparret på borgerne. Mange børn får ofte lejlighed til at komme ganske tæt på regentparret for at hilse på og aflevere deres buket. Modtagelsen ventes at vare ti minutter, inden regentparret vinker farvel og fortsætter til slottet, hvor ferien kan begynde.
  